
Cronoloxía da represión en Cangas do Morrazo 


Xerardo Dasairas Valsa 


O presente e ofuturo non se poden constndr cun pasado sen pechar 

Arepresión en Cangas do Morrazo, un concello con case 13.000 
habitantes, foi a todas luces desorbitada con respecto a outras 
zonas de Galiza con semellante poboación. Non só se deben consi- 
derar os perto de cincuenta asasinatos contabilizados, senón tamén 
a inxente e intensa represión directa e indirecta sobre os veciños e 
veciñas e a saña e premeditación con que foron cometidos. O rela- 
torio dos feitos nestes primeiros días do Alzamiento inclúe os asasi- 
natos a sangue fría, a ignominiosa prisión en encascadores de 
redes, esperpénticos consellos de guerra, vexacións ás mulleres e 
aos homes e un senfín de ominosos feitos dos que xamáis debe- 
riamos esquecernos. 

Todo comezou o día 20 ás once da noite cando o tenente de 
carabineiros con forzas dese corpo, gardas civís e os gardas munici- 
pais, procederon á lectura do bando de guerra a favor dos suble- 
vados. Xa nese mesmo día, estas forzas tiñan efectuado algunhas 
detencións de significados militantes de esquerdas. No día 
seguinte, as forzas da Guarda Civil e carabineiros comezarían o 
rexisbo e a desfeita material das sociedades obreiras e dos domici- 
lios dos líderes e militantes das organizacións de esquerda. Tamén 
se iniciarían as detencións discriminadas por parte dos fascistas e 
as precipitadas fuxidas dalgúns esquerdistas da atroz represión e 
acoso que se estaba a desencadear. E outra vez o terror de auga fría 
que dixo Celso Emilio, andaría polos tellados de Cangas e aqueles 
cidadáns que habían sabido conseruar sufe en Dios y su amor a España, 
segundo Silva Ferreiro, colaborarían activamente nas batidas de 
homes, nas detencións, nos paseos e nos numerosos asasinatos que 
tinguían a cotío de sangue os recunchos e as cunetas do Morrazo. A 
partír tamén deste día, a escola de dona Anita (nenas n° 2) situada 
á beira do cuartel da Guarda Civil, habería de servir de improvi- 
sado centro de reclusión preventiva antes de ingresar os presos nos 
cárceres provisorios ubicados nos baixos da Escola Normal ou no 
Instituto de Ensino Medio (por saturación da Normal) de Ponteve- 

dra, funestas antesalas dos parciais tribunais militares. O destino 
final adoitaría ser o pelotón de fusilamento na Caeira, a reclusión 
(de incerta duración) en San Simón ou no frontón de Vigo, a aplica- 
ción pola Guarda Civil da novidosa e interesada Leí de Fugas ou o 
paseo (claudea) noctumo e alevoso da man de grupos de fascistas 
sen escrúpulos que regarían de sangue todos os recunchos de 
Galiza. Como mal menor ficaría a reclusión en San Simón (onde a 
cotío se reproducían os linchamentos e paseos), no penal de 
Burgos, de Pamplona, de Santander ou de Astorga onde os falan- 
xistas escollían indiscriminadamente a súa ración de sangue diaria. 
A gavilla canguesa, facinerosa e nocturna, apoderaríase das rúa e 
pecharía ao chou os establecementos, montaría tétricas manifesta- 
ción con antorchas, saquearía bares ou racharía, en farturenta 
borracheira nocturna, os santos da fachada da Colexiata. Impuñan 
o toque de queda indiscriminadamente e as ventás e balcóns das 
casas humildes de Cangas permanecían en obrigada clausura 
mentres no seu interior se vivía a anguria dos que non retornaban 
ao fogar ese día: Durante as innumerables madrugadas de anguria 
e temor seguían chegando, clandestinas e incríbles, as malas novas 
de novos asasinatos e persecucións... 

De noite andaban a roubar nas tascas e incluso algunha tivo que 
pechar porque consumían o que querían dicíndolle logo ao dono: Que che 
pague Rusia. A Barreiro entráronlle no café e beberon o que quixeron e o 
que non beberon rompérono, incluso lle picaron unha mesa de billar... 
Empezaron a sacar xente das casas... a Durán, Teixeira, Salvador, 
Clemente, Gelito... 

As cazatas polos montes na procura dos fuxidos convertirí- 
anse en algo habitual. Os fascistas locais, borrachos de sangue e 
alcohol, non distinguían xa as súas presas e mesmo aniquilaban a 
xente sen filiación polítíca algunha como fixeron co pedreiro José 
Saa Martínez. Mais esperpéntica ainda, cóntase a morte de 
Satumino Blanco, empresario do cine de Cangas quen sería asasi- 
nado (nun marco de borracheira e escuridade) polos seus propios 
compañeiros de Falange que montaban guarda na fonte da 
Colexiata. A orxía represiva tomaba por veces tintes de macabra 
representación pública a conta da máis premeditada denigración 
do ser humano. 

Ao socialista Palacios, membro da banda de música, tivérono tocando 
para eles o seu instrumento ata que lle rebentaron os labios e a Alejandro 
torturárono canto poideron e como macabro colofón cortáronlle os xenitais 
e metéronllos na boca. As mulleres que participaran nos actos do Primeiro 

de Maio portando as bandeiras ou que estaban afiliadas aos sindicatos, 
non sóforon rapadas no local da Falange, senón que a algunhas como a 
Carracelas paseárona burlonamente por Cangas cun ridículo frequiño 
que lle deixaran adrede e cunhafouce e un martelo pintados na frente. A 
súa irmá Laura, a Paracha, irmá de Eugenio (executado no Anguieiro), 
a Patoula e outras moitas, tamén sofreron as ignominias e vexacións dos 
fascistas locais. Os barbeiros de Cangas, obrigados a traballar gratis, 
non daban a eito con tanto traballo. A unha muller moi maior, de máis 
de sesenta anos, fixérona exhibirse en público co pelo cortado para maior 
escarnio. As máis novas, para avergoñalas, facíanlle barrer a terra da 
Alameda durante todo o día. A Dolores (detida na noite do 11 de 
agosto), presidenta das atadeiras, levárona para matar pero un garda 
civil tivo mágoa dela e deulle un tiro nun brazo, deixándoa fuxir. 
Andivo 18 días polo monte e apareceu na parroquia de Coiro. De alífoi 
para a súa casa onde a someteron a unhaforte vixilancia deténdoa 
despois (coincidiría co seu home xa na prisión de Pontevedra) e xulgán- 
doa en consello de guerra do que sairía condenada a pena de morte para 
un penal no País Basco. 

Na parroquia de Aldán, onde había moitos reaccionarios, xa sabes, 
andaban grupos de homes e mozos armados confouciños e coite/os que 
buscaban aos republicanos de esquerdas e aos sindica/istas para mata/os 
segundo as ameazas que lles dictan a quen lle preguntaban... Algúns 
destes grupos taménforon á parroquia do Hío coas mesmas intencións... 

Os falanxistas de Aldán tiñan ubicado o seu cuartel xeral 
nunha casa á dereita da curva que hai mesmo se entra indo de 
Cangas. Alí, pola parte de atrás, facían prácticas de tiro cara o 
monte. Outro lugar de reunión era o local do Pósito e mesmo a 
escola foi usada para raparlle o cabelo ás mulleres, a maioría 
atadeiras, relacionadas con partidos e sindicatos que integraban a 
Frente Popular. Os fascistas andaban a dar tiros a destro e sinistro, 
sedentos de sangue pero bébedos de alcohol. O piñeiral de Feniños 
era o lugar escolleito para o asasinato dos republicanos e dos 
afiliados aos sindicatos en Aldán e no Hío, ainda que en Udra 
tamén se cometeron moitas atrocidades. 

Moitos fuxiran para os montes cheos de medo polas ameazas e 
represalias dos falanxistas pero estes ían directos a cazalos onde se 
agachaban pois dicíase que o cura Valentín Graña sonsacáballe o seu 
acobillo ás súas mulleres efamiliares a través da confesión. A Rial que 
era da Sociedade de Mariñeiros, os fascistas (dirixidos polo "Come 
Galiñas") déronlle unha paliza tan grande que case o deixan morto e a 
outros tres traballadores leváronos e matáronos en Castiñeiras segundo 
se soubo despois. 

Tamén os camisas azuis de Cangas, en alarde de cruel incon- 
gruencia, mesmo aludían ao seu sangue azul para xustíficaren a cor 
dos uniformes que vestían e as súas accións frente ao que eles 
consideraban nas súas propias palabras, chusma obreira e intelec- 
tuais colaboracionistas. O recurso difamatorio estaba á orde do día 
e para cubrir a legalidade dos seus actos os fascistas inventaban 
argucias incribles nas que chegaron a imaxinar un arsenal de 
bombas agachado polos sindicalistas da Alianza Mariñeira no 
cemiterio para arrasar, segundo xustificaban, a casa de Correos que 
estaba á beira do camposanto. 

O día 20 tamén serían detidos Miranda Cabral e outros mari- 
ñeiros coma el. Os catro gardas municipais que xa colaboraran na 
promulgación do bando de guerra, ían declarar nesta data contra o 
alcalde e os seus compañeiros de corporación, acusándoos de teren 
armacenadas moitas armas e bombas no Concello. 

Xa que logo, o día 23 deterían, tomando un café, ao alcalde 
Echeverri; o 24 ao concelleiro socialista Corbacho tamén na hora do 
café; o 25 aos mestres Victor Sánchez (detido pola G. C. na estrada 
en San Adrián) e Vicente Sáez (este no seu domicilio); o 26 ao 
barbeiro socialista Fernández del Río (na súa barbería) e ao mari- 
ñeiro Rodal Lanzós cando estaba noutrabarbería; o 31 ao secretario 
Búa cando se atopaba no Concello e a Barreiro e Chapela nos seus 
respectívos domicilios. Despois de pasaren por un infame interro- 
gatorio no cuartel da Guarda Civil, os detidos ingresaban incomu- 
nicados na escola de dona Anita perto do cuartel. 

Mais adiante xa sería o xuiz Del Río quen lles tomase no 
Concello as primeiras declaracións aos novos detídos. 

As comidas que nos levaban os nosos familiares á escola eran rexis- 
tradas e mangoneadas polos falanxistas quefacían garda de nós. As nosas 
necesidades corporais tiñamos quefacelas nun caldeiro e cando tiñamos 
que baleirar este recipente iamos escoltados por dous falanxistas. Nunha 
ocasión en que estabamos a realizar este labor un dosfalanxistas, chamado 
Daniel Eiroa, díxonos que estaba sendo moi benevolente connosco. Unha 
noite, mentres nos vixilaba unfalanxista portugués, díxonos que para a 
próxima guarda traería unhsa lata de gasolina e prenderíanos lume para 
que morrésemos como ratas. Ofalanxista Oliveira andaba coas balas e o 
jusil ao lombo pegando tiros... Viña xunto os presos da escola e remexía as 
balas no bolsillo dicíndonos que ían ser para nós... Outra noite sentimos 
berrar a unha persoa que reclamaba auxilio polos golpes que lle daban cos 
fusís e digo que eranfusís porque sentiamos os chasquidos destes. Un dos 
asasinos dicía: Deixádemo a min, me cago en tal...: A pobre víctima era 
Emilio Rodal. A mesma sorte sufriu Angelito da Alianza a quen Moldes lle 
pegou un tirofrente ao cuartel e matouno. 

Estes Moldes: Aljredo, Marcelino, Antonio... parecían os doce após- 
toles; repartíronse polo Morrazo dando leña en todas partes... Cangas, 
Bueu, Aldán, Coiro, Vilaboa... E logo cada vez que os rebeldes franquistas 
collían unha posición, ainda quefose unha aldea pequena, veña a celebralo 
polas rúas de Cangas cos seus uniformes, correaxes e pistolas, obrigando a 
todos a erguer o brazo ao seu paso... 

O 29 de xullo e segundo as noticias oficiais, xa eran doce (algúns 
da Xestora Municipal e outros) os individuos presos comunistas 
perigosos, levantandoselles actas polos delictos cometidos e 
acusándoos de posesión de armas e fabricación de bombas que 
segundo as testemuñas de cargo denunciantes estaban gardadas 
no Concello e no local de I.R. Ao día seguinte serían oficialmente 
cesados polo Directorio Militar de Cangas, todos os membros da 
Xestora Municipal, ordenándose a captura de José Piñeiro Camiña 
que se achaba en paradeiro descoñecido. O primeiro de agosto 
sería detido na Lanzada o dirixente socialista Rufilanchas a quen a 
rebelión fascista collera en Cangas onde veraneaba desde o día 15 
coa súa muller e fillos. 

Durante o tempo que pasamos na escola fomos sorprendidos de 
repente por un grupo de falanxistas forasteiros acompañados polo seu 
camarada de Cangas Alfredo Moldes. Estes mandáronnos facer unha rolda 
de presos e un dos que mandaba comezou a interrogarnos polas nosas 
profesións. Ao rematar estas preguntas e dirixíndose aos mestres de escola 
presentes, sentenciou: Así estaba envenenado el magisterio con tanto 
marxismo; de modo que intelectuales (os mestres) en medio de bandidos (os 
traballadores). 

Un dos que veu a vernos cando estabamos presos era un xefe da 
Guardia Cívica, un alemán residente en Marín chamado Brun... ou 
Bruno. Ao entrar, puxémonos deseguida en pé e pensando que eramos dos 
deles dixo: Cuanta gente tienen, que jóvenes, que buena gente. Mais ao 
dicirlle que eramos presos de esquerdas, terciou: ¡Hui que cara, a estos un 
tirito en la cabeza y ala cunetal 

Na represión participaron moitos dos ricos e tamén dos que non tiñan 
nada pois estes aproveitaban para comer e beber gratis. A maioría eran 
vagos que nunca traballaran... Logo os mariñeiros tiñan que lles levarpor 
turnos o quiñón ás súas casas. 

Algúns destes fascistas formaron parte máis tarde do Grupo 
Amanecer que andaba a asasinar aos que fuxían pola zona de Tui. 

Algúns conserveiros de Cangas como Cervera, Bolívar, Massó, 
Paganini, Montemer/o... tamén apoiaron e consentiron a represión quefoi 

executada ou participada sen tatexar polos Moldes, Andreita, os 
Pesqueites, Mariños, Bobiño, Sildito, Corneta, Levita, Petouto, A. 
Cordeiro, Rascall ú, Solano, O Felecho, Carballo, o carteiro Alejandro 
(Peteiro) e o seu xefe Bernardo, Rodal, Gil, Oliveira, Caramelero, A 
Morronga, Toucedo, Fernández, Chapela, Lastra, Chingolo, Crisanto, 
Lainero, Legarda, Soguilla..., e outros. Moitos destes solucionaron así os 
problemas de cartos... ou libraron da mobilización aofrente de guerra. 
Outros non tiñan que solucionar nada económico pois gozaban de boa 
posición económica, o que pasa é que xa eran fascistas ideoloxicamente. 
Guido Paganini e Montemerlo que mesmo alardeaban de fascistas 
italianos (o primeiro era agregado consular de Mussolini en Vigo) xa tiñan 
organizado anteriormente en Cangas un grupo de camisas viejas que adoi- 
taban reunirse na casa do primeiro e coa axuda de Petouto andaban a 
recruta de mozos novos que gostaban de lucir os uniformes paramilitares. 

E o terror e o medo ían aposentándose pouco a pouco en moitas 
casas de Cangas e as mulleres, fillos e familiares sufrían a cotío 
presións, golpes e torturas dos fascistas que sedentos de sangue, 
andaban na procura dos fuxitivos. Dalgunhas tabemas como a de 
San Pedro tamén sairían sustanciosas informacións que posibilita- 
rían a captura de moitos militantes de esquerdas. 

O día 4, segundo recollen os xornais, non seria posible a deten- 
ción do mestre Gastiasoro por non coñecerse o seu paradoiro. O 
Directorio Militar que dirixía agora o Concello, ao mando do 
tenente da comandancia Dativo Córdoba, mandaría investigar a 
conducta dos tripulantes do vapor Jesusa. Dos vintesete detidos na 
escola, oito (entre eles o alcalde Echeverri) serían trasladados a 
Pontevedra, ficando na mesma dazanove. 

O día seis sería trasladado a Pontevedra para ser xulgado o 
secretario do Concello, Bua Carou. No día dez produciríase a 
detención de Millán Costas presidente do sindicato de mariñeiros 
de Aldán. Ao tempo, o que fora secretario en funcións do Concello, 
Jesús Cordeiro, veríase suspendido de emprego e soldo pola auto- 
ridade militar. 

O día once Piñeiro Pastoriza (fillo do secretario do xulgado e 
sobriño do médico municipal) e Millán Costas presidente do sindi- 
cato mariñeiro de Aldán, serían acribillados pola Guarda Civil en 
exercicio da Lei de Fugas cando pretendían fuxir, segundo consta 
no informe oficial. Ao se enteiraren deste feito, algunhas mulleres 
daquelas atadeiras e traballadoras da conserva a quen Piñeiro tiña 
organizado e sindicado, vestirían con lazos negros en sinal de 
duelo. Ao se atoparen os fascistas con algunha delas, sometíanas a 
vexacións e insultos, chegando mesmo a lles requisar pola forza as 
cadeas, medalias e obxectos de valor que portasen en aplicación da 

campaña de doación de xoias instaurada para axudar ao exército 
franquista. 

O día doce, nove presos máis serían trasladados a Pontevedra 
e o Directorio Militar interesaría da empresa Vapores de Pasaje y 
Turismo informes sobre a conducta dos empregados Díaz Villaverde 
e Barcia Bamio. A promulgación dun bando polo Gobernador 
propiciaría que moitos dos que andaban escapados polos montes 
se entregasen. Os que o fixeron serían detidos de inmediato e 
levados primeiro á escola-prisión de Cangas e despois a Ponteve- 
dra para seren xulgados. 

Houbo quen fuxiu de Cangas para o extranxeiro, quen se 
agachou na casa, quen foi denunciado polos veciños e quen foi axii- 
dado... mesmo houbo quen ao ser descuberto fuxiu vestido de 
muller. 

O Carabe/o estivo metido no oco dunha dobre parede... O cura de 
Coirofoille tirar a agravante de perversidade ao Pequecho (mira que se 
metera ben con el nas coplas) e o ex-párroco de Cangas don Valentín 
escondeu a Varela e criticou os actos dosfa/anxistas. Logo morreu... se esti- 
vese el de párroco en Cangas ao mellor os mortos eran menos como sucedeu 
en Coiro onde o cura apoiou a moitos... O que realmente pasou é difícil de 
contar, osfascistas de Cangas só querían sangue: A Petiscado matárono 
diante do cuartel sobre as tres ou catro da tarde, a plena luz do día, vímolo 
todos os que estabamos presos e mesmo quenfoi o autor. A Piñeiro 
Pastoriza fiéronlle o mesmo, no mesmo día e lugar... era de noite, de 
madrugada... si, aquel Moldes... ¿Que llefixemos nós?... 

O día catorce, xa era tal o número de presos de esquerdas que 
a autoridade militar da praza de Cangas consideraría necesario o 
seu traslado a Pontevedra pois nen o local da escola, nen os 
galpóns da encascadora de enfrente, habilitados como prisión, non 
ofrecían xa suficientes garantías de seguridade. Neste día recibi- 
ríase o informe das pescudas feitas sobre os funcionarios do 
Concello por se houbese que depurar responsabilidades e tamén os 
informes sobre os mestres que nonfixeron ben as súas cousas (sic) 
procedendo a denimcialos ao Rector de Santiago. Asimesmo proce- 
deriase á requisa de vehículos para uso da Falange local e á investi- 
gación da conducta dos tripulantes dos vapores, especialmente dos 
denominados Curros Enríquez e Azaña. 

O día 19 constituiríase consello de guerra ordinario para 
instruir un proceso sumarísimo contra Echeverri, Francisco Búa, 
Lorenzo Corbacho, Víctor Sánchez, José Rodal, Angel Femández, 
Manuel Sotelo e Jesús Barreiro. Serían acusados de que o 17 de 
xullo e unha vez declarado o estado de guerra polas autoridades 

militares, aqueles alzáranse en armas e formaran partidas que 
hostilizaron ás tropas. Tamén serían acusados de dirixir o alza- 
mento rebelde (?), de organizar a rebelión, de requisar as armas que 
en Cangas tiñan os elementos de dereitas (niso non se equivocaran) 
e de repartilas entre os paisanos afectos ao movemento faccioso (?). 
Outra acusación sería a de organizaren un grupo que fora en 
defensa do Goberno Civil de Pontevedra (gobemo democrático e 
legal emanado das eleccións), animados e arengados desde o 
balcón do Concello por Corbacho e Víctor Sánchez. En exclusiva, 
acusaríase ao alcalde Echeverri de requisar automóbiles e de 
declarar a folga xeral revolucionaria e a Corbacho, propagandista 
condenado nos sucesos de outubro, de construir as bombas que 
apareceron no Concello. O mestre Victor Sánchez sería acusado de 
utilizar a escola para difundir as súas venenosas doctrinas e 
producir fondos estragos na moral das xentes. 

Mentres acontecía isto, o párroco de Coiro Manuel Vivero 
García faría público na prensa un efusivo e patriótico panexírico 
sobre a figura do mártir Calvo Sotelo con motivo do funeral que lle 
dispensarían en Cangas ao día seguinte. Este día, vinte de agosto, a 
Colexiata encheríase de numerosos fieis de dereitas e de membros 
das Milicias Falanxistas de Cangas, de Pontevedra, Marín, Vigo e 
Moaña. O acto estivo presidido polo tenente de navío Alfonso 
Temes, xefe da base naval de Marín e da Falanxe do Morrazo. Ao 
remate do mesmo, as Milicias coa banda, desfilarían polas rúas de 
Cangas entre ovacións, saúdos fascistas, bandeiras bicolores nos 
balcóns e o soar das sereas dos barcos pesqueiros surtos no porto. 
Ao remate destes actos, o comandante de cabaleria Oscar Boán 
dirixiríalle unha patriótica alocución aos presentes, solicitando a 
contribución dos veciños para o sustento da guerra. Despois de 
resaltar a importancia de entregar xoias, ouro, prata e cartos pero 
tamén ovos, patacas, polos, ma.zás, roupa... anunciaría que se 
había de proceder tamén a unha requisa de vehículos. Para a reco- 
llida dos cartos, das xoias e outros obxectos de valor sinalaríase a 
oficina do Banco Pastor de Cangas mais como esta entrega era 
anónima, a maioría dos patriotas optarían por facelo no cuartel da 
Guarda Civil ou na farmacia do fascista Valentín Graña segundo se 
anunciaba na prensa. Nestes lugares tomábase nota dos doantes 
cuios nomes se vían reflectidos logo nos xomais para ledicia de uns 
e o alivio de outros que se vían descartados da represión por este 
motivo. 

O día 24, o cura Manuel Vivero continuaría coa celebración de 
funerais a Calvo Sotelo, esta vez na súa parroquia de Coiro. Ao 
remate do acto desfilaría unha escuadra da Falange Española de 
Cangas e irnha sección de Balillas (nenos falanxistas), encargán- 

dose novamente o comandante Oscar Boán de revistar esta tropa. 
O día 26 comezarían as detencións clandestinas de militantes de 
esquerdas aos que a xustiza militar ordinaria ainda non tiña moles- 
tado. Aos vinteseis que había presos sumaríanselle moitos máis 
pola noite e meteríanos no encascador que había perto da escola, á 
beira do local da falange. Os falanxistas, considerando que eran 
perigosos moitos esquerdistas e sindicalistas, aproveitarían o 
estado de excepción para tomaren vinganza pola súa man e pasea- 
rían a uns vintecinco homes en Cangas. 

Os once de Anguieiro 

De entre todos os que foran prendidos con premeditación, 
noctumidade e aleivosía sobre as dúas da madrugada do día 26, e 
despois de facelos pasar dous días na checa do encascador, selec- 
cionarían a once que serían levados ao lugar de Anguieiro, na 
Magdalena, onde dúas horas despois habían ser fusilados aleivosa- 
mente por un piquete fascista formado por un guarda civil vestido 
cunha funda de traballo e catro falanxistas. Mais un dos axusti- 
ciados, Lao Ferreiro, só ficaría ferido e conseguiría botarse da 
camioneta e fuxir, iniciándose entón unha persecución selvaxe por 
terra e por mar ata que os fascistas conseguiron rematalo en Cabo 
Home. Logo, desde unha motora propiedade de Cervera, os cadá- 
veres serían fondeados na Ría atados coas parrillas que se usaban 
na conserveira e alí ficarían bastantes días ata que por unha 
manobra casual dun barco, cinco daqueles volverían do mar para 
testemuñar a voráxine fascista que envolvía Cangas nestas datas. 
Ao estupor inicial do macabro achado seguiríanlle numerosas 
mostras de dor dos familiares que procuraban ser consolados polo 
numeroso xentío que se concentrara no lugar baixo a atenta mirada 
dos carabineiros. Os mortos foron logo cargados nun camión dun 
veciño e soterrados no cemiterio cangués. 

Continúa a represión e os asasinatos 

Ao tempo, as cazatas fascistas polos montes na procura de 
fuxidos, semellaban un macabro divertimento cotíán de corte 
medieval que mesmo acabarían estendéndose ás Cíes onde se tiñan 
refuxiado militantes esquerdistas e sindicalistas das poboacións da 
Ría, entre eles sete de Cangas. Coincidindo co achado dos mortos de 
Anguieiro, Bemardo Lemos sería asasinado aleivosamente nas illas. 
Ao retomaren os falanxistas a Cangas e saberen do achado dos fonde- 
ados e da concentración de xente no lugar, amedoñarían á poboación 
dicindo que de estaren eles presentes os mortos habían ser máis. 


673 

www.memoriahistoncademocratica.org 


XERARDO DASAIRAS VALSA 


Mataron e martirizaron a moitos, andaban á caza dos que se esca- 
paran para o monte e para as Cíes. Cando collían a algún andaban con el a 
rastras polas rúas. Ao Petiscado cando o levaban xa ía medio morto. Era 
unha persoa maior e berraba: ¡Ai, pobo de Cangas, mirade o que llefan a 
un vello! Entón pegábanlle para que se calase e non se oísen as súas voces. 
Co Luis e co Charrúa fixeron o mesmo, torturándoos nas partes. Unha 
noite sacaron da escola a Corbacho e a Antonio Fernández e cando retor- 
naron viñan tan flaxelados e coas costas tan sanguiñentas que non se lles 
podía tocar Outros aparecían mortos xunto o cemiterio... O sangue 
aparecía salpicado nas fachadas. Nós nunca lle pegamos a ninguén e eles 
fixeron o que quixeron connosco... 

Unha vez, de noite, entre sete ou oito facinerosos roubaron cartos no 
vapor de Raúl e botáronlle as culpas a un rateiriño chamado O Orella. 
¡Que tunda lle deron! Tivérono así catro ou cinco días ata que se descubriu 
que nonfora el... En agosto, moitos fascistas andaban tras dos cartos das 
sociedades, o guarda Bernal non paraba de preguntar onde andaban as 
oitocentas ou novecentas pesetas da Sociedade de Canteiros..., romperon 
todo, levaron bancos e mesas, racharon a bandeira... 

Desde comezos de setembro comezarían a aparecer na prensa 
noticias da frente de Asturias na que se encontraban moitos volun- 
tarios de Cangas como o presbítero José Acuña. As noticias das 
mortes en combate tamén comezarían a chegar, destacando a de 
Manuel Chapela que combatía na columna de Gómez Iglesias. A 
dobre linguaxe informativa faríase tamén cada vez máis patente e 
sutil, cualificando de heroes e asasinados polas hordas rojas a uns e 
de axusticiados aos que eran víctimas da represión fascista. Outro 
dos actos mortuorios de grande relevancia en Cangas sería o do 
funeral e enterro de Graña Rodal ao que asistiron os curas de 
Cangas e de Coiro e as milicias falanxistas de Cangas, Vigo e 
Moaña que acompañarían o cadaleito en formación. Xa no día 21 
deste mes e baixo a presidencia do tenente Dativo Córdoba, proce- 
deríase a nomear unha xestora que puidese xustificar a existencia 
dun poder municipal civil ainda que en realidade seguisen sendo 
os militares e falanxistas quen realmente tivesen a tixola polo 
mango. Este mesmo día, Echeverri, Sánchez e Corbacho serían 
condenados a pena de morte (os dous primeiros foron fusilados o 
28 de setembro e Corbacho o 23), a Bua e Rodal Lanzós caeríalles 
cadea perpetua, a Femandez del Río e Barreiro tocaríanlle quince 
anos e Manuel Sotelo Suárez, por demostrar que estaba embar- 
cado, sería posto en liberdade. Cabe tamén suliñar no macabro 
anecdotario fascista que o irmán de Echeverri, médico tamén, 
chegaría anos despois a rector da Universidade de Santiago, 
impóndolle o título de doutor honoris causa ao mesmo Franco. 

Este feito sería moi criticado nos círculos de familiares e amigos do 
que fora presidente da Xestora frentepopulista de Cangas. 

O día 29 os nove presos que ficaban na escola de Cangas serían 
levados para Pontevedra. Despois tocaríalle o turno da represión 
aos mestres e así nolo indica un informe sobre o docente Mosquera 
no que se recolle que «es de buena conducta y atento a su profesión 
aunque se sospecha que fuese simpatizante del Frente Popular». 
Outro sobre o tamén docente Bernárdez Gómez indicaba que «es 
de tendencias extremistas y deja bastante que desear» e outro sobre 
Angelina González di que «su actuación en la escuela era laica y es 
simpatizante del Frente Popular». Como se ve, a actividade do 
Directorio Militar e dos falanxistas locais non cesaba no seu exer- 
cicio represor e informador, sendo numerosísimos os datos que a 
diario se recababan de mariñeiros, obreiros, directivas dos sindi- 
catos, militantes políticos, mestres, pequenos industriais... O xuíz 
Del Río que se trasladaba a cotío a Cangas, seguía a presidir as 
sesións dos interrogatorios oficiais aos detidos. Algúns funciona- 
rios do Concello (pois a maioría foran cesados) prestarianse a cola- 
borar eos represores, facendo os partes de denuncias no cuartel, no 
local da Falange ou no mesmo Concello, lugares estes por onde os 
detidos ían pasando lentamente nunha rea para daren a súa filia- 
ción completa e firmaren declaracións cuios datos non se axus- 
taban á realidade. 

Leváronnos á Normal de Pontevedra que facía de prisión. 
Estaba a tope. Nos consellos de guerra había xuices militares que só 
querían sangue. Os defensores, tamén militares, tiñan medo de 
exercitar unha defensa seria pois podían envialos ao frente de 
guerra, segundo nos contaban. Cando solicitabas testemuñas de 
descargo entre os dereitistas de Cangas, estes pasaban a teste- 
muñas de cargo ao formularen máis aeusacións contra nós... 

O luns, 27 deste mes de setembro, o comandante de cabalería 
Oscar Boán y Callejas sustituiría ao tenente (antes alférez) de cara- 
bineiros Dativo Córdoba como alcalde e delegado de Orde Pública. 

O día tres de outubro, o nacional-catolicismo imperante, faría 
un descanso na súa macabra función represora e festexaría cunha 
misa de campaña, celebrada polo párroco Sanmartín, a entrega 
dunha bandeira bicolor á Falange Española y de las JONS de 
Cangas. 

Neste día, un/sa manifestaciónfascista, composta na súa maioría por 
muileres fanáticas, achegouse ata a escola-cárcere ondefomos insultados e 
apedrexados por estas cos adoquíns dunhas obras que se estaban afacer alí. 
Menos mal que os gardas puderon conter entón a aque/a avalancha de 
chusma incontrolada que viña por nós... Algunhas mulleres, señoritangas, 

facían manifestacións e viñan xunta os que estabamos presos a apedre- 
xarnos. A/gunhas como a Morronga e a Chata mesmo exhibían decote o 
uniforme defalanxe... tamén ían moito a Pontevedra ás manifestacións e 
actos que chamaban patrióticos onde lucían a mesmafacha. 

O día cinco continuaría o trasego de presos e outros dez máis 
serían enviados a Pontevedra. A maquinaria represora ía pechando 
cada vez máis o seu círculo e moitos mariñeiros eran detidos 
segundo ían chegando os barcos das campañas pesqueiras. Cara o 
día once de novembro, a vella máquina Underwood do Concello 
como xa renquease saturada de escribir tantas letras de sangue, 
tería que ser reforzada na súa macabra misión polo auxilio da nova 
Mercedes de compra ainda recente. Ambas apurarían día a día a 
morte e o presidio, pulsadas polas daquela escasas mans expertas 
capaces de dar máis de cen puñaladas por minuto. Cara o día vinte, 
todos os alcaldes de barrio serían cesados, procedendo o novo 
alcalde ao nomeamento de outros. Por se ficase alguén ainda sen 
deter, o Delegado de Orde Pública (léase o alcalde) reclamaría o 
listado de todas as directivas das sociedades de Cangas que esti- 
veran exercendo a o 16 de febreiro do 1936, é dicir, desde o mesmo 
día do trunfo da Frente Popular. Durante o que restaba do ano e alá 
polo cinco de decembro, o mariñeiro Rufino Miranda Cabral sería 
asasinado en Cesantes despois de fugarse (¿) de San Simón e o 
mestre Vicente Sáez, tamén preso no lazareto, aparecería morto 
nunha cimeta de Marcón. 

Asombra azulada da morte seguiría estendendo o seu fúnebre 
manto durante todo o ano 1937 baixo a coartada da inefable Lei de 
Fugas. O 7 de abril tocaríalle a Rodal Blanco que estaba facendo o 
servizo militar na zona republicana. Acolléndose a unhas supostas 
medidas de gracia dictadas polos franquistas, entregaríase, ingre- 
sando preso en Vigo. Aos poucos días sería paseado, aparecendo o 
seu corpo en Ponteareas onde o cura se negaría a enterralo tendo 
que ser trasladado a tal fin a Cangas. O 12 de maio serían conde- 
nados á pena de morte en consello de guerra por rebelión militar, 
Antonio Femández Femández, José Gallego Nogueira, José Mejuto 
Bernárdez e José Meis Martínez, mestre en Marín. Desde a súa 
detención no 36, algúns habían permanecer presos en San Simón 
ata a data da súa execución. Como non lles chegase ben coa morte 
destes, o tribunal sentenciaría aos familiares dos tres primeiros a 
multas de cen pesetas e de dúas mil aos do último. No mesmo 
consello de guerra sería condenado á pena de morte Agustín 
Sanjuán, pena que logo lle había de ser conmutada pola de cadea 
perpetua. Outros encausados neste xuízo foron, o mestre 
Gastiasoro, Joaquín Nores, Serafin Gómez e Germán Chapela que 

serían condenados a cadea perpetua e multas. A Ismael Costas 
caeríalle condena de vinte anos e un día e a Albino Varela, José 
Otero, Manuel Sotelo, González Dantas, Díaz Carballo, Piñeiro 
Avendaño, Villar Soliño e Valladares penas de doce anos e un día. 
Mesmo Evaristo Dobarro, un rapazolo ainda, sería condenado a 
seis anos e un día por ter como atenuante o ser menor de idade. O 
balance da represión fascista no Concello de Cangas concretaríase 
finalmente co tríste haber de numerosos presos políticos e perto de 
cincuenta mortos. 

